
                Nr.23/267/2006

BIROUL PERMANENT

AL

CAMEREI DEPUTAŢILOR


În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra propunerii legislative pentru modificarea Legii nr.82 din 15/04/1998 pentru aprobarea Ordonanţei Guvernului nr.43/1997 privind regimul juridic al drumurilor, primită cu adresa nr.P.l.x 895 din 22 noiembrie 2006.



Prin obiectul de reglementare şi conţinutul său, propunerea legislativă face parte din categoria legilor ordinare.
PREŞEDINTE,

Iulian Iancu

RAPORT

asupra propunerii legislative pentru modificarea Legii nr.82 din 15.04.1998 pentru aprobarea Ordonanţei Guvernului nr.43/1997 

privind regimul juridic al drumurilor



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 895 din 23 noiembrie 2006, pentru dezbatere în fond, cu propunerea legislativă privind modificarea Legii nr.82 din 15.04.1998 pentru aprobarea Ordonanţei Guvernului nr.43/1997 privind regimul juridic al drumurilor.



Prin această iniţiativă se propune completarea articolului 21 cu un nou alineat, alineatul (2), prin care să se precizeze că „sectoarele de drumuri naţionale situate în intravilanul reşedinţelor de judeţe şi al municipiilor, cu o populaţie mai mare de 100.000 locuitori, sunt în administrarea consiliilor locale respective”.



Propunerea legislativă a fost avizată favorabil de Consiliul Legislativ, cu nr.836 din 14 iunie 2006, cu observaţii şi propuneri care nu au fost preluate în text.



Cu actul nr.1941 din 22 iunie 2006, Guvernul României a comunicat că nu susţine propunerea legislativă.



Propunerea legislativă a fost respinsă de Senat, în şedinţa din 14 noiembrie 2006.



Examinarea propunerii legislative a avut loc în şedinţa comisiei din data de 13 decembrie 2006.



La lucrări au fost prezenţi 20 deputaţi din totalul de 22 deputaţi membri ai comisiei.



La dezbaterile asupra propunerii legislative au participat specialişti din Ministerul Transporturilor, Construcţiilor şi Turismului sub conducerea domnului secretar de stat Ioan Andreica.



Având în vedere că în Ordonanţa Guvernului nr.43/1997 privind regimul drumurilor, republicată, se prevede la alineatul (2) al articolului 21 că „sectoarele de drumuri naţionale, incluzând şi lucrările de artă, amenajările şi accesoriile aferente, situate în intravilanul reşedinţelor de judeţe şi al municipiilor, sunt în administrarea consiliilor locale respective”, membrii comisiei au hotărât, în unanimitate, să propună plenului Camerei Deputaţilor respingerea propunerii legislative.


Prin obiectul de reglementare şi conţinutul său, propunerea legislativă face parte din categoria legilor ordinare.



Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.
PREŞEDINTE,
Iulian Iancu

Consilier parlamentar,

Daniel Bădina

